De sidste to hold er fundet til slutspillet i Herre Håndbold Ligaen. Viborg HK og Århus Håndbold vandt onsdag aften over henholdsvis Skjern Håndbold (27-24) og KIF Kolding (29-22) og sikrede sig dermed pladsen som nummer syv og otte i grundspillet, som nu er slut. Til gengæld blev Mors-Thy Håndbold og Nordsjælland Håndbold sorteper i slutspilskampen. Førstnævnte tabte 24-30 til Aalborg Håndbold og sidstnævnte 32-35 til Team Tvis Holstebro. Sikkert blev det også, at Lemvig-Thyborøn skal en tur ned i næstbedste række efter at være sluttet som nummer 14 og sidst. Onsdag takkede Lemvig-Thyborøn af med et 25-39-nederlag ude til AG Københavns mestre, der for længe siden havde sikret sig førstepladsen i grundspillet. De to grupper i slutspillet ser ud som følger: Gruppe 1: AG København. Team Tvis Holstebro. Skjern Håndbold. Århus Håndbold. Gruppe 2: KIF Kolding. Bjerringbro-Silkeborg. Aalborg Håndbold Viborg HK.
Inden den sidste spillerunde i Herre Håndbold Ligaen stod kampen om den sidste slutspilsplads mellem fire hold.